CELEX: 32020R0268
Language: lt
Date: 2020-02-26 00:00:00
Title: Komisijos Reglamentas (ES) 2020/268 2020 m. vasario 26 d. kuriuo dėl sorbo rūgšties (E 200) naudojimo skystuose dažiklių preparatuose, skirtuose kiaušinių lukštams dažyti dekoratyviniais tikslais, iš dalies keičiamas Europos Parlamento ir Tarybos reglamento (EB) Nr. 1333/2008 III priedas (Tekstas svarbus EEE)

27.2.2020   
               
               
                  LT
               
               
                  Europos Sąjungos oficialusis leidinys
               
               
                  L 56/4
               
            
         KOMISIJOS REGLAMENTAS (ES) 2020/268
         2020 m. vasario 26 d.
         kuriuo dėl sorbo rūgšties (E 200) naudojimo skystuose dažiklių preparatuose, skirtuose kiaušinių lukštams dažyti dekoratyviniais tikslais, iš dalies keičiamas Europos Parlamento ir Tarybos reglamento (EB) Nr. 1333/2008 III priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,
         kadangi:
         
                     (1)
                  
                  
                     Reglamento (EB) Nr. 1333/2008 III priede nustatytas Sąjungos maisto prieduose, maisto fermentuose, maisto kvapiosiose medžiagose ir maistingosiose medžiagose leidžiamų naudoti maisto priedų sąrašas ir jų naudojimo sąlygos;
                  
               
                     (2)
                  
                  
                     pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą tas sąrašas gali būti atnaujintas Komisijos iniciatyva arba gavus paraišką;
                  
               
                     (3)
                  
                  
                     pagal Reglamento (EB) Nr. 1333/2008 III priedo 2 dalį sorbo rūgštis (E 200) yra maisto priedas, jau leidžiamas naudoti dažiklių preparatuose neviršijant didžiausio kiekio, kuris yra 1 500 mg/kg preparato, atskirai arba mišiniuose su kalio sorbatu (E 202), benzenkarboksirūgštimi (E 210), natrio benzoatu (E 211) ir kalio benzoatu (E 212), ir neviršijant didžiausio kiekio, kuris yra 15 mg/kg gatavo produkto, išreiškiant laisvosiomis rūgštimis;
                  
               
                     (4)
                  
                  
                     2017 m. balandžio 27 d. buvo pateikta paraiška leisti skystuose dažiklių preparatuose, skirtuose parduoti galutiniams vartotojams kiaušinių lukštams dažyti dekoratyviniais tikslais, naudoti padidintą didžiausią sorbo rūgšties (E 200) kiekį (2 500 mg/kg). Vėliau pagal Reglamento (EB) Nr. 1331/2008 4 straipsnį Komisija su paraiška supažindino valstybes nares;
                  
               
                     (5)
                  
                  
                     sorbo rūgštis (E 200) naudojama kaip konservantas dažiklių preparatuose. Pareiškėjas įrodė, kad šiuo metu dažiklių preparatuose leidžiamas didžiausias sorbo rūgšties (E 200) kiekis (1 500 mg/kg) yra nepakankamas, kad būtų galima tolygiai užtikrinti tinkamą skystų dažiklių preparatų, skirtų kiaušinių lukštams dažyti dekoratyviniais tikslais, konservavimą, o taip pat ir mikrobiologinę saugą. Taip yra dėl to, kad preparatuose naudojami nesterilūs gamtiniai maisto dažikliai ir tokiam sezoniniam produktui reikalinga užtikrinti atitinkamą galiojimo terminą. Paraiškoje nurodyta, kad sorbo rūgšties (E 200) kiekis, reikalingas dažiklių preparatuose numatytai technologinei funkcijai užtikrinti, yra 2 500 mg/kg. Jis gautas pareiškėjui atlikus bandymus ir nustačius, kad įprastomis naudojimo sąlygomis (dažant nepažeistus arba šiek tiek pažeistus kiaušinius) iš kiaušinio lukšto į valgomą kiaušinio dalį išsiskiriantis sorbo rūgšties (E 200) kiekis yra mažesnis nei 5 mg/kg aptikimo vertė. Todėl, remiantis paraiška, prašomas didesnis sorbo rūgšties (E 200) kiekis skystųjų dažiklių preparatuose, skirtuose kiaušinių lukštams dažyti dekoratyviniais tikslais, nenulemtų didesnio sorbo rūgšties (E 200) sukeliamo poveikio vartotojams;
                  
               
                     (6)
                  
                  
                     2015 m. birželio 30 d. Europos maisto saugos tarnyba (toliau – Tarnyba) pateikė mokslinę nuomonę dėl, be kita ko, sorbo rūgšties (E 200) ir kalio sorbato (E 202) pakartotinio vertinimo (3), dėl kurio ji nustatė naują laikiną bendrą sorbo rūgšties (E 200) ir kalio sorbato (E 202) leidžiamą paros dozę (LPD), išreikštą kaip 3 mg sorbo rūgšties/kg kūno masės per parą. Tarnyba padarė išvadą, kad vienoje šalyje ši laikina bendra sorbo rūgšties (E 200) ir kalio sorbato (E 202) LPD buvo viršyta, kai maži vaikai ir kiti vaikai suvartojo didelį šių medžiagų kiekį. Tarnyba rekomendavo atlikti tolesnį toksiškumo reprodukcijai tyrimą, siekiant persvarstyti laikiną bendrą sorbo rūgšties (E 200) ir kalio sorbato (E 202) LPD;
                  
               
                     (7)
                  
                  
                     2016 m. birželio 10 d. Komisija paskelbė viešą kvietimą teikti Tarnybai reikalingus mokslinius ir technologinius duomenis, susijusius, be kita ko, su sorbo rūgštimi (E 200) ir kalio sorbatu (E 202) (4). Ūkio subjektai pagal Tarnybos rekomendaciją atliko sorbo rūgšties (E 200) ir kalio sorbato (E 202) toksiškumo reprodukcijai tyrimus su žiurkėmis ir jų duomenis nusiuntė įvertinti Tarnybai. Dėl to 2019 m. kovo 1 d. Tarnyba paskelbė mokslinę nuomonę dėl tolesnių veiksmų po maisto priedų sorbo rūgšties (E 200) ir kalio sorbato (E 202) pakartotinio vertinimo (5). Remdamasi naujais toksiškumo reprodukcijai duomenimis, Tarnyba nustatė bendrą sorbo rūgšties (E 200) ir kalio sorbato (E 202) LPD, išreikštą kaip 11 mg sorbo rūgšties/kg kūno masės per parą. Tarnyba šią naują bendrą LPD palygino su realiausio poveikio vertinimo scenarijumi, kuris buvo įvertintas 2015 m. birželio 30 d. mokslinėje nuomonėje, ir pažymėjo, kad toks poveikio lygis neviršijo bendros LPD visose vartotojų grupėse nei vidutinio, nei didelio suvartojamo kiekio atveju;
                  
               
                     (8)
                  
                  
                     pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 III priede nustatytą Sąjungos maisto priedų sąrašą, turi prašyti Tarnybos pateikti nuomonę, išskyrus tuos atvejus, kai minėto sąrašo atnaujinimas nedaro poveikio žmonių sveikatai;
                  
               
                     (9)
                  
                  
                     dėl pareiškėjo prašomo išplėsto sorbo rūgšties (E 200) naudojimo skystuose dažiklių preparatuose, skirtuose kiaušinių lukštams dažyti dekoratyviniais tikslais, reikia atnaujinti Sąjungos sąrašą. Išplėstas sorbo rūgšties (E 200) naudojimas nelemia didesnio sorbo rūgšties (E 200) daromo poveikio ir neturėtų daryti poveikio žmonių sveikatai. Be to, Tarnybos teigimu, sorbo rūgšties (E 200) ir kalio sorbato (E 202) poveikis pagal jau leidžiamas paskirtis ir laikantis leidžiamo naudoti kiekio nekelia saugos problemų, nes dėl to LPD nėra viršijama. Todėl Tarnybos nuomonės prašyti nebūtina;
                  
               
                     (10)
                  
                  
                     todėl tikslinga leisti naudoti sorbo rūgštį (E 200) kaip konservantą skystuose dažiklių preparatuose, skirtuose parduoti galutiniams vartotojams kiaušinių lukštams dažyti dekoratyviniais tikslais, neviršijant didžiausio kiekio, kuris yra 2 500 mg/kg preparato;
                  
               
                     (11)
                  
                  
                     todėl reikėtų atitinkamai iš dalies pakeisti Reglamento (EB) Nr. 1333/2008 III priedą;
                  
               
                     (12)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1333/2008 III priedas iš dalies keičiamas pagal šio reglamento priedą.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. vasario 26 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 354, 2008 12 31, p. 16.
         
            (2)  2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).
         
            (3)  EFSA Journal 2015;13(6):4144.
         
            (4)  http://ec.europa.eu/food/safety/food_improvement_agents/additives/re-evaluation_en
         
            (5)  EFSA Journal 2019;17(3):5625.
      
      
         
            PRIEDAS
            Reglamento (EB) Nr. 1333/2008 III priedo 2 dalyje po įrašų, skirtų maisto priedams „E 200–202 Sorbo rūgštis – kalio sorbatas“, „E 210 Benzenkarboksirūgštis“, „E 211 Natrio benzoatas“ ir „E 212 Kalio benzoatas“, įterpiamas šis įrašas:
            
               
                           „E 200
                        
                        
                           Sorbo rūgštis
                        
                        
                           2 500  mg/kg preparato
                        
                        
                           Skysti dažiklių preparatai, skirti parduoti galutiniams vartotojams kiaušinių lukštams dažyti dekoratyviniais tikslais“